作者:陳著
標題:沁園春
內容:無價韶華，一笑相酬，青錢似苔。奈東風輕劣，催紅雨去，西園次第，放綠陰回。老後時光，眉間心事，恰似怕酸人著梅。須知道，有誰能百歲，日日開懷。從教世變輪推。也莫問人間春去來。看淵明歸了，有形誰役，少陵醉裡，無悶堪排。貧賊何妨，風流自別，不是沈沈濁世杯。層霄上，與大鵬盤礴，下視浮埃。